b'\n_START_ARTICLE_\nPolde Hladnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Leopolda in gospodinje Kristine Hladnik rojene Soletti. Ljudsko \xc5\xa1olo je obiskoval v \xc5\xa0kofji Loki in Cerknici, \xc5\xa1est razredov klasi\xc4\x8dne gimnazije je kon\xc4\x8dal v Zavodu svetega Stanislava v \xc5\xa0entvidu pri Ljubljani, zadnja dva razreda pa na klasi\xc4\x8dni gimnaziji v Ljubljani, kjer je leta 1938 tudi maturiral, nato pa je na ljubljanski medicinski fakulteti kon\xc4\x8dal \xc5\xa1est semestrov medicine. V narodnoosvobodilni borbi je sodeloval od septembra 1944 do konca vojne kot sanitetni referent \xc5\xa1kofjelo\xc5\xa1kega odreda. Diplomiral je leta 1948 na Medicinski fakulteti v Ljubljani, specializacijo pa kon\xc4\x8dal 1966. Po diplomi je sta\xc5\xbeiral v Ljubljani. Prvo slu\xc5\xbebo pa je nastopil v Ilirski Bistrici, nato pa od konca leta 1949 dalje v Kopru. Najprej je bil nadzorni zdravnik socialnega zavarovanja za istrsko okro\xc5\xbeje Cone B Svobodnega tr\xc5\xbea\xc5\xa1kega ozemlja, isto\xc4\x8dasno pa \xc5\xa1tiri leta ambulantni zdravnik in sanitetni in\xc5\xa1pektor (1949-1953). Leta 1953 je ustanovil obalni zdravstveni dom ter ga vodil do 1956. Leta 1957 pa je ustanovil in vodil do 1983 higienski zavod, ki je bil kasneje preimenovan v Zavod za socialno medicino in delo. Od 1958 je vodil tudi ambulanto za pomor\xc5\xa1\xc4\x8dake. V letih 1953\xe2\x88\x921963 je bil predsednik istrske podru\xc5\xbenice Slovenskega zdravni\xc5\xa1kega dru\xc5\xa1tva. Leta 1963 je bil izvoljen za poslanca zdravstvenega zbora Skup\xc5\xa1\xc4\x8dine Socialisti\xc4\x8dne republike Slovenije. Predaval je tudi na srednji pomorski in srednji medicinski \xc5\xa1oli v Piranu. Objavil je vrsto \xc4\x8dlankov v Primorskem dnevniku in v Primorskih novicah ter za dijake srednje pomorske \xc5\xa1ole napisal skripta Pomorska medicina. Za svoje delo je prejel ve\xc4\x8d odlikovanj ter nagrado Jo\xc5\xbeeta Potr\xc4\x8da.'